嵇康小舞詞
作者：錢易
朝代：宋

paragraphs: 薛九三十侍中郎，蘭香花態生春堂。
龍盤王氣變秋霧，淮聲哭月浮秋霜。
宜城酒煙濕羈腹，與君强舞當時曲。
玉樹遺辭莫重聽，黄塵染鬢無前綠。
我聞襄陽白銅鞮，荒情古艷傳幽悲。
淒凉不抵亡國恨，塵中苦淚飛柔絲。
洛陽公子擎銀觴，跪奴和曲生輝光。
茂陵旅夢無春草，彤管含羞裁短章。